Nog 1 vas vir moord op Valke-kaptein van Bfn | Netwerk24
Deur Mike van Rooyen 18 September 2019 19:01
Ratebeko Simon Masiu (30), 'n burger van Lesotho, het vlugtig in die landdroshof in Bloemfontein op aanklagte van moord op Tshabalala en die roof van sy polisiebakkie die aand van 24 Mei verlede jaar in 'n huis in Rocklands by die stad verskyn.
Sprinkaan Maema (34) is reeds in Mei vanjaar in die hooggeregshof in Bloemfontein tot 33 jaar tronkstraf vir dié moord en roof gevonnis. Hy moet effektief 20 jaar van die vonnis uitdien.
Na verneem word is Masiu onder 'n ander naam in verband met 'n rooftog in Augustus in hegtenis geneem. Hy is in die rooftog gewond en kon aanvanklik nie in die hof verskyn nie omdat hy in 'n hospitaal was.
In die moord op Tshabalala is Masiu ook deur een van sy makkers raakgeskiet.
In die verhoor van Maema het dit na vore gekom dat hy daarna deur van sy makkers na die Nasionale Hospitaal in die stad gebring is. Daarvandaan is hy na die Pelonomi-hospitaal verwys.
Hy het nooit by die Pelonomi uitgekom nie. Hulle het blykbaar na Lesotho gevlug.
Masiu is in Lesotho vir sy skietwond in 'n hospitaal behandel. Hy het verdwyn voordat hy uitgelewer kon word. Sy ander twee makkers is nog soek.
Hy moet volgende maand weer in die landdroshof verskyn waar hy moontlik vir borgtog aansoek sal doen.
Johan de Vries het aangekla.
* Tshabalala is die aand van sy dood ses keer op 'n kort afstand raakgeskiet toe twee mans (waarvan Masiu vermoedelik een was) die huis ingekom het en hom vir die sleutel van sy bakkie gevra het. Die bakkie het buite die huis gestaan. Hy is in sy regteroog, regterlong en hart geskiet.